《童丱须知 朋友篇》
宋代·史浩

先王德泽深，士民皆修睦。琢磨贵取友，为学不应独。

分宁非君臣，严光蹴帝腹。人君尚择交，况乃为臣仆。

仕宦同恩荣，庠序同诵读。萍蓬偶邂逅，里闬频追逐。

握手出肺肝，勤渠叙寒燠。一旦临利害，狞然遂反目。

朱博先著鞭，索居叹萧育。不见管夷吾，全交有鲍叔。

苏章太不情，恩雠在隔宿。不见庾公斯，孺子生可卜。

嗟哉世间人，云雨徒翻覆。得丧自有天，人岂能祸福。

险心怀五兵，寿命多短促。君子坦荡荡，为之歌伐木。

作者简介：史浩（1106年—1194年），字直翁，号真隐。明州鄞县人，南宋政治家、词人。高宗绍兴十五年（1144年）进士，由温州教授除太学正，升为国子博士。他向宋高宗建议立太子，以此受知于朝廷，绍兴三十二年，宋孝宗即位，授参知政事。隆兴元年，拜尚书右仆射。淳熙十年，除太保致仕，封魏国公。宋光宗御极，进太师。绍熙五年，薨，年八十九，封会稽郡王。宋宁宗登基，赐谥文惠。嘉定十四年，以子史弥远贵，追封越王，改谥忠定，配享孝宗庙庭。为昭勋阁二十四功臣之一。